تورکیه، آمریکا، اینگیلتره و فرانسانین سوریه رژیمینی هدف آلان هاوا عملیاتینی ممنونیتله قارشیلادیغینی آچیقلادی.
خاریجی ایشلر باخانلیغی، عملیاتین یئرین‌ده بیر قرار اولدوغونو بیلدیردی.
باخانلیقدان قونو ایله باغلی ائدیلن آچیقلامادا،
"تورکیه، ۷ آوریل گونو دومادا چوخ ساییدا وطنداشین اؤلمه‌سینه یول آچان شیمیایی سلاح سالدیریسینا مقابیل آمریکا، اینگیلتره و فرانسانین بو سحر سوریه رژیمینه قارشی ائتدیگی عملیاتی یئرین‌ده بیر تپکی اولاراق گؤرور. رژیم طرفین‌دن حیاتا گئچیریلدیگی یولوندا گوج‌لو شبهه اولان دوما سالدیریسی قارشیسین‌دا بوتون بشریتین ویجدانینا ترجومان اولان بو عملیاتی ممنونیتله قارشیلاییریق.
شینیایی سلاحلار، او جمله‌دن کوتلوی قیرغین سلاحلاری آیریم قویمادان مولکی وطنداشلاری هدف آلان سالدیریلار اینسانلیغا قارشی سوچ تشکیل ائدیر. یئددی ایلد‌ن چوخ مدت‌دیر کی، ایستر عادی، ایسترسه ده شیمیایی سلاحلارلا اؤز خالقینا ظلم ائد‌ن سوریه رژیمینین اینسانلیغا قارشی سوچلار و ساواش سوچلاری ساحه‌سین‌ده‌کی سابقه‌سی ثابت‌دیر. اولوسلارآراسی توپلومون ویجدانین‌دا بو مسئله‌ده شبهه یوخ‌دور.
تورکیه، بو نؤوع جینایتلرین جزاسیز قالماماسینین و حساب وئریله‌بیلیرلیگین تاسیس ائدیلمه‌سینین، بنزر حادثه‌لرین تکرارینین قارشی‌سینین آلینماسی باخیمین‌دان بؤیوک اؤنمه صاحب اولدوغونا اینانیر.
بو تجروبه ایشیغین‌دا، باش‌دا بیرلشمیش میلتلر امنیت شوراسی عضولری اولماق اوزره بوتون اولوسلارآراسی توپلومون شیمیایی سلاح ایستیفاده‌سینین جزاسیز قالماماسینی تامین ائد‌جک اورتاق آددیملار اوزرین‌ده آنلاشماسی ضروریدیر" ایفاده‌لرینه یئر وئریلدی.
